VILNIAUS RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL UGDYMO PROCESO VŠĮ VILNIAUS VALDORFO ATVIROJOJE MOKYKLOJE ORGANIZAVIMO MIŠRIU BŪDU

2021 m. balandžio 15 d. Nr. A27(1)-905

Vilnius

Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos žmonių užkrečiamųjų ligų profilaktikos ir kontrolės įstatymo 21 straipsnio 5 dalimi, Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ 2.2.9.21. papunkčiu, Lietuvos Respublikos sveikatos apsaugos ministro valstybės lygio ekstremaliosios situacijos valstybės operacijų vadovo 2021 m. kovo 12 d. sprendimu Nr. V-513 „Dėl pavedimo organizuoti, koordinuoti ir vykdyti bandomąjį savanorišką profilaktinį tyrimą ugdymo įstaigose“:

1. N u r o d a u:

1.1. kad VšĮ Vilniaus Valdorfo Atvirojoje mokykloje (toliau – mokykla):

1.1.1. mokinių, ugdomų pagal pradinio ugdymo programą, sutikusių dalyvauti bandomajame tyrime, ugdymas kontaktiniu būdu pradedamas organizuoti tik atlikus kaupinių PGR tyrimus visiems sutikusiems dalyvauti bandomajame tyrime mokinių namų ūkiams ir mokyklos darbuotojams, išskyrus asmenis, nurodytus šio įsakymo 1.2. papunktyje, laikantis Lietuvos Respublikos sveikatos apsaugos ministro valstybės lygio ekstremaliosios situacijos valstybės operacijų vadovo 2020 m. gruodžio 17 d. sprendimu Nr. V-2934 „Dėl pradinio ugdymo organizavimo būtinų sąlygų“ nustatytų reikalavimų, nesutikusių dalyvauti bandomajame tyrime – nuotoliniu būdu;

1.1.2. ugdymas pagal pradinio ugdymo programą vykdomas mišriu būdu periodiškai atliekant šioje mokykloje pagal pradinio ugdymo programą ugdomų mokinių ir kontaktiniu būdu dirbančių darbuotojų bandomąjį profilaktinį tyrimą COVID-19 ligai (koronaviruso infekcijai) diagnozuoti, laikantis Lietuvos Respublikos sveikatos apsaugos ministro valstybės lygio ekstremaliosios situacijos valstybės operacijų vadovo 2021 m. kovo 12 d. sprendimu Nr. V-513 „Dėl pavedimo organizuoti, koordinuoti ir vykdyti bandomąjį savanorišką profilaktinį tyrimą ugdymo įstaigose“ nustatytų įpareigojimų;

1.2. kad kaupinių PGR tyrimai neatliekami asmenims, nurodytiems Lietuvos Respublikos sveikatos apsaugos ministro valstybės lygio ekstremaliosios situacijos valstybės operacijų vadovo 2020 m. gegužės 29 d. sprendimo Nr. V-1336 „Dėl tyrimų dėl COVID-19 ligos (koronaviruso infekcijos) organizavimo“ 4.2. papunktyje;

1.3. kad mokyklos mokinių namų ūkių ir mokyklos darbuotojų registracija kaupinių PGR tyrimams ir ėminių šiems tyrimams paėmimas prieš grįžtant į ugdymo procesą kontaktiniu būdu vykdomi Vilniaus miesto savivaldybės mobiliajame punkte (Gerulaičio g. 1, Vilnius).

2. Įpareigoju 1.1. papunktyje nurodytos mokyklos vadovą:

2.1. užtikrinti, kad sutinkantys dalyvauti bandomajame tyrime mokinių namų ūkiai ir mokyklos darbuotojai pasirašytų sutikimus, kuriais būtų informuojami apie kaupinių PGR tyrimo tikslą, sąlygas, tvarką (pareigą, esant teigiamam kaupinių PGR tyrimo rezultatui, registruotis PGR tyrimui, siekiant nustatyti konkretų sergantį (-čius) COVID-19 liga (koronaviruso infekcija) asmenį (-is), pareigą apie kaupinių PGR tyrimo ir PGR tyrimo rezultatus pranešti mokyklos vadovui, pareigą izoliuotis ir jos sąlygas, kitas pareigas, teises ir kt.) bei asmens duomenų tvarkymą;

2.2. užtikrinti, kad prieš grįžtant į ugdymo procesą kontaktiniu būdu kaupinių PGR tyrimas ne anksčiau kaip prieš 48 val. būtų atliktas visiems sutikusiems dalyvauti bandomajame tyrime mokinių namų ūkiams ir mokyklos darbuotojams, išskyrus asmenis, nurodytus šio įsakymo 1.2. papunktyje;

2.3. užtikrinti, kad grįžus į ugdymo procesą kontaktiniu būdu, kaupinių PGR tyrimas mokiniams ir mokyklos darbuotojams, išskyrus asmenis, nurodytus šio įsakymo 1.2. papunktyje, būtų atliekamas mokykloje periodiškai kas 4-7 dienas. Ėminius tyrimams savarankiškai imtų bandomajame tyrime dalyvaujantys mokyklos mokiniai ir darbuotojai, prieš tai instruktuoti asmens sveikatos priežiūros įstaigos paskirto atsakingo asmens sveikatos priežiūros specialisto. Savarankiškas ėminių ėmimas būtų atliekamas prižiūrint visuomenės sveikatos specialistui;

2.4. pažymėti arba paskirti atsakingą asmenį, kuris žymėtų Mokinių registre mokinius, dėl kurių gautas sutikimas dalyvauti bandomajame tyrime, nurodant kontaktinį tėvų (globėjų) telefono numerį, o atšaukus sutikimą, žymėjimą nuimti;

2.5. bendru mokyklos ir savivaldybės visuomenės sveikatos biuro (toliau – VSB), vykdančio sveikatos priežiūrą mokykloje, vadovų sprendimu paskirti už bandomojo tyrimo organizavimą atsakingą visuomenės sveikatos specialistą, vykdantį sveikatos priežiūrą, ir jam padedantį (-čius) kitą (-us) mokyklos darbuotoją (-us) pagal Lietuvos Respublikos sveikatos apsaugos ministro ir Lietuvos Respublikos švietimo, mokslo ir sporto ministro 2005 m. gruodžio 30 d. įsakyme Nr. V-1035/ISAK-2680 „Dėl Visuomenės sveikatos priežiūros organizavimo mokykloje tvarkos aprašo patvirtinimo“ nustatytą tvarką. Mokykloje nesant visuomenės sveikatos specialisto, vykdančio sveikatos priežiūros, VSB vadovas paskiria kitą visuomenės sveikatos specialistą;

2.6. bendradarbiaujant su VSB organizuoti mokinių kaupinių PGR tyrimų atlikimui skirtos vietos mokykloje paruošimą, užtikrinant saugius mokinių judėjimo srautus ir asmens bei aplinkos higienos sąlygų laikymąsi;

2.7. reguliariai informuoti bandomajame tyrime dalyvaujančius mokyklos mokinių namų ūkius ir mokyklos darbuotojus apie bandomojo tyrimo organizavimą ir jo apibendrintus rezultatus, prireikus teikti kitą su bandomuoju tyrimu susijusią informaciją;

2.8. užtikrinti tinkamomis organizacinėmis ir techninėmis duomenų saugumo priemonėmis asmens duomenų, reikalingų organizuoti, koordinuoti ir vykdyti bandomąjį tyrimą, tvarkymo saugumą ir konfidencialumą ir saugojimą. Duomenys tvarkomi laikantis 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kituose teisės aktuose, reglamentuojančiuose asmens duomenų apsaugą, nustatytų reikalavimų;

2.9. pateikti Vilniaus rajono savivaldybės administracijai ir, esant poreikiui, Lietuvos Respublikos švietimo, mokslo ir sporto ministerijai informaciją apie bandomojo tyrimo eigą ir (ar) rezultatus.

3. P a v e d u:

3.1. Civilinės ir darbo saugos vyr. specialistui Robertui Kovalevskiui šio įsakymo 2.3 papunktyje numatytais atvejais organizuoti virusologinių terpių pristatymą į mokyklą iš Nacionalinės visuomenės sveikatos priežiūros laboratorijos ir kaupinių PGR tyrimo ėminių pristatymą į kaupinių PGR tyrimus atliekančias laboratorijas;

3.2. Švietimo skyriui šį įsakymą išsiųsti 1.1. papunktyje nurodytai mokyklai ir Vilniaus miesto visuomenės sveikatos biurui;

3.4. Ūkio skyriui šį įsakymą paskelbti Teisės aktų registre, Viešųjų ir tarptautinių ryšių skyriui – Savivaldybės interneto svetainėje.

Administracijos direktorė	Liucina Kotlovska